Predkladacia správa 

   Bezpečnostná rada OSN na svojom zasadnutí dňa 1.októbra 2004  (pod č. S/2004/765)  schválila svoju odpoveď na list  generálneho tajomníka OSN z 30.septembra 2004 (dokument č. S/2004/764), v ktorej víta návrh generálneho tajomníka OSN na integrovanú bezpečnostnú štruktúru misie OSN v Iraku  a vyzýva členské krajiny OSN, aby „pozitívne reagovali príspevkami“.  Zároveň sa generálny tajomník OSN obrátil s výzvou o finančnú pomoc na predsedníctvo Európskej únie. Viaceré členské krajiny EÚ vrátane Českej republiky a Estónska už oznámili výšku svojich finančných príspevkov. Vzhľadom na to, že OSN požiadala EÚ o príspevok vo výške 26  miliónov USD a EÚ má zatiaľ k dispozícii iba 9,582 milióna EUR, sa očakáva, že  prispejú  aj ďalšie krajiny EÚ.

Predkladaný materiál je reakciou SR na opakované výzvy generálneho tajomníka OSN na poskytnutie príspevkov členských krajín OSN na zabezpečenie ochrany a bezpečnosti personálu OSN v Iraku.  Po posúdení  všetkých  politických a finančných  aspektov  problematiky MZV SR navrhuje poskytnúť   dobrovoľný príspevok vlády SR  na zabezpečenie ochrany a bezpečnosti personálu OSN v Iraku vo výške 50.000 EUR. Vzhľadom na skutočnosť, že ide o nepredvídaný finančný príspevok, ktorý nebol zahrnutý do rozpočtu MZV,  predkladá sa návrh, aby požadované finančné prostriedky boli uvoľnené z rezervy vlády SR. 

Materiál obsahuje doložku finančných, ekonomických, environmentálnych vplyvov  a vplyvov na zamestnanosť.